钦定古今图书集成/明伦汇编/官常典/第535卷 > 丁普郎
## 钦定古今图书集成/明伦汇编/官常典/第535卷 > 丁普郎

按《明外史赵德胜传》：“丁普郎，初为陈友谅将。太祖徇
江州，同傅友德来附，授行枢密院同知，数有军功。友
谅攻南昌，太祖来援，遇于鄱阳湖。七月己丑，两军搏
战，目辰至午，普郎身被十馀创，首脱，犹执兵若战状，
直立舟中不仆，敌惊为神，赠济阳郡公。张志雄亦友
谅将，从赵普胜守安庆。友谅杀普胜，志雄怨降于龙”
江，为枢密院判。志雄素骁勇，号“长张”，至是舟樯折，敌
攒刺之，知不能脱，遂自刎。左副元帅余昶、右元帅陈
弼、徐公辅皆以其日战没。先一日戊子，左副指挥韩
成、元帅宋贵、陈兆先战没。兆先者，埜先从子，太祖下
集庆，擒之，以其精兵备宿卫。感帝大度，效死力，至是
战死。成子观至都督，别有传。越四日辛卯，联舟大战，
副元帅昌文贵，左元帅李信、王胜、刘义死之。八月壬
戌，扼友谅于泾江口，同知元帅李志高、副使王咬住
亦战没。其他偏裨死事者，千户姜润、王凤显、石明、王
德、朱鼎、王清、常德胜、袁华、陈冲、王喜仙、汪泽、丁宇、史
德胜、裴轸、王理、王仁，镇抚常惟德、郑兴、逯德山、罗世
荣、曹信，皆后先战死。凡赠公一人、侯十二人、伯二人、
子十五人、男六人，肖像康郎山忠臣庙，有司岁致祭。
程国胜者，徽州人，以义兵元帅来归，败杨完者于徽
州。累功至万户。守南昌，与牛海龙夜劫友谅营，海龙
中流矢死，国胜泅水得脱。抵金陵，从太祖亲征，战鄱
阳。张定边直前犯太祖舟，国胜与韩成、陈兆先驾舸
左右奋击，太祖舟脱，国胜等绕出敌舰后，援绝力战
死。而南昌城中谓国胜已前死，故“豫章”、“康山”两庙俱
得预祀云。